Man op Limpopo-kleinhoewe vermoorArgieffoto: SAPD/Facebook ŉ 59-jarige inwoner van Northam, suid van Thabazimbi in Limpopo, se liggaam is Woensdag in sy huis op ŉ kleinhoewe naby die dorp gevind. Lt.kol. Malesela Ledwaba, provinsiale polisiewoordvoerder, het gesê die man, Cesar de Sousa Lopes, se liggaam is deur sy huiswerker in die eetkamer gevind. Daar word vermoed dat hy verwurg is. “Die man het alleen op die kleinhoewe gebly. Dit is in dié stadium nie duidelik wat alles gesteel is nie, maar sommige items word vermis en sy voertuig is ook gesteel,” het Ledwaba gesê. De Sousa Lopes se voertuig is later verlate in Pretoria gevind. Dit is tans ook nie duidelik hoeveel mense by die voorval betrokke was nie. Maroela Media het verneem dat De Sousa Lopes die eienaar van ŉ winkel in die dorpie was. Die Portugese Forum van Suid-Afrika het op hul Facebook-blad hul meegevoel met De Sousa Lopes se familie en vriende betuig. Die polisie het ŉ beroep op enigiemand met meer inligting oor die voorval gedoen om die ondersoekbeampte, kapt. Kgoshiyadira, by 078 860 0087 te bel.